Heroldsbaai: Liggaam uit water gebring | Maroela Media
Die liggaam van 'n vrou is Saterdagmiddag in die see by Heroldsbaai opgemerk, waarna die liggaam uit die water gebring is. Dit word in die stadium vermoed dat die liggaam dié van die vermiste Heidi Scheepers is. Daar is egter nog geen formele uitkenning gedoen nie.
Só sê kapt. Malcolm Pojie, woordvoerder van die polisie.
Pojie het aan Maroela Media gesê 'n lid van die publiek het die liggaam omstreeks 13:45 in die water opgemerk, waarna die plaaslike Nasionale Seereddingsinstituut (NSRI) in kennis gestel is. Dié het op sy beurt die polisie in kennis gestel wat die liggaam uit die water gebring het.
Volgens Pojie is die liggaam aan 'n forensiese span oorhandig.
"Dit word vermoed dat dit [Scheepers] is, maar geen formele uitkenning is al gedoen nie. Ons duikers en boot is steeds op die water," sê Pojie.
'n Nadoodse ondersoek sal oor die volgende week gedoen word.
'n Uitgebreide soektog is Woensdag van stapel gestuur nadat Scheepers (35), haar dogtertjie, Cozette (6), en seuntjie, Hugo (2), Dinsdag omstreeks 18:00 die laaste keer lewend in Heroldsbaai gesien is. Hulle het verby die gesin se winkel, die Heroldsbaai Kafee, gery. Haar man, Ettienne, het sy gesin kort daarna as vermis aangemeld.
'n Grys Volkswagen Caravelle, soortgelyk aan die een waarin Scheepers en haar twee kinders Dinsdag verdwyn het, is Donderdag langs die rotse by Voëlklip by Heroldsbaai gekry.
Die liggaam van die seuntjie, Hugo Scheepers (2), is Donderdagmiddag laat in die see gevind. Daar is steeds geen teken van die dogtertjie nie.
Dis baie tragies, hier net voor Kersfees.
Sterkte vir die Familie en vir alles wat Hulle moet deurmaak !
Baie baie hartseer vir die hele familie. Vreeslike tragedie????
Aai Baie sterkte àan familie watse Groot skok en hartseer????
Tragies indien dit wel die vrou se liggaam is. Ek het so gebid en gehoop vir 'n goeie wending dat hul iewers veilig gevind sou word…